ლევან ჯიქია

ლევან ჯიქია (დ. 26 დეკემბერი, 1980, წალენჯიხის რაიონი, სოფელი ეწერი) — ქართველი ისტორიკოსი, ისტორიის დოქტორი, საქართველოს საპატრიარქოს წმიდა ანდრია პირველწოდებულის სახელობის ქართული უნივერსიტეტის ასოცირებული პროფესორი, ჰუმანიტარულ მეცნიერებათა და სამართლის სკოლის დეკანი.

ბიოგრაფია
ლევან ჯიქია დაიბადა 1980 წლის 26 დეკემბერს წალენჯიხის რაიონის სოფელ ეწერში. საშუალო სკოლის დამთავრების შემდეგ 2001-2005 წლებში სწავლობდა ივანე ჯავახიშვილის სახელობის თბილისის სახელმწიფო უნივერსიტეტის ზუგდიდის ფილიალში ისტორიის სპეციალობაზე; 2005-2007 წლებში სწავლობდა ივანე ჯავახიშვილის სახელობის თბილისის სახელმწიფო უნივერსიტეტის მაგისტრატურაში საქართველოს ისტორიის სპეციალობით; 2009-2012 წლებში სწავლობდა საქართველოს საპატრიარქოს წმიდა ანდრია პირველწოდებულის სახელობის ქართული უნივერსიტეტის დოქტორანტურაში საქართველოს ისტორიის სპეციალობით; 2012 წლის 8 ოქტომბერს დაიცვა სადოქტორო დისერტაცია თემაზე: „1924 წლის აჯანყება დასავლეთ საქართველოში“.

2002-2005 წლებში მუშაობდა ივანე ჯავახიშვილის სახელობის თბილისის სახელმწიფო უნივერსიტეტის ზუგდიდის ფილიალის გაზეთ „ორიონის“ კორექტორად და კორესპონდენტად; 2009 წლიდან დღემდე მუშაობს ერთიანი ეროვნული გამოცდების გამსწორებლად ისტორიაში; 2012 წლიდან დღემდე მუშაობს მასწავლებელთა სასერთიფიკატო გამოცდების გამსწორებლად ისტორიაში; 2011-2012 წლებში მუშაობდა საქართველოს შინაგან საქმეთა სამინისტროს არქივში; 2012 წლის სექტემბრიდან დღემდე მუშაობს საქართველოს საპატრიარქოს წმიდა ანდრია პირველწოდებულის სახელობის ქართული უნივერსიტეტის აკადემიური საბჭოს მდივნად; 2012 წლის სექტემბრიდან დღემდე მუშაობს ქართულ უნივერსიტეტში მოწვეულ სპეციალისტად (საგნებში: საქართველოს უახლესი ისტორია; საქართველო და გარე სამყარო); 2012 წლიდან კითხულობს ლექციებს საგანმანათლებლო პროგრამაზე: „უცხოეთში მცხოვრები თანამემამულეებისთვის ქართული ენისა და საქართველოს ისტორიის შემსწავლელი ინტენსიური კურსები“, 2014 წლის ივნისიდან საქართველოს მეცნიერებათა ეროვნული აკადემიის ახალგაზრდა მეცნიერთა საბჭოს წევრი; 2016 წლის თებერვლიდან საქართველოს საპატრიარქოს წმიდა ანდრია პირველწოდებულის სახელობის ქართული უნივერსიტეტის დეკანის მოადგილე, 2018 წლის 3 თებერვლიდან ჰუმანიტარულ მეცნიერებათა და სამართლის სკოლის დეკანი.

შრომების ჩამონათვალი
1924 წლის აჯანყება საქართველოს რეგიონებში (სამეგრელო). გამომცემლობა „უნივერსალი“, თბილისი, 2009;
1924 წლის აჯანყება დასავლეთ საქართველოში. გამომცემლობა „უნივერსალი“, თბილისი, 2011;
1924 წლის აჯანყების მონაწილეთა სასამართლო პროცესი. დოკუმენტები და მასალები (1925 წლის ივლისი-აგვისტო). გამოსაცემად მოამზადა და შესავალი წერილი დაურთო ლევან ჯიქიამ. გამომცემლობა „უნივერსალი“, თბილისი, 2012;
ტაო-კლარჯეთი, ლაზეთი და ფერეიდანი საბჭოთა კავშირის პოლიტიკური ხელმძღვანელობის გეგმებში. დოკუმენტები და მასალები (1944-1951). გამოსაცემად მოამზადეს: პროფესორმა ვახტანგ გურულმა და დოქტორანტმა ლევან ჯიქიამ. გამომცემლობა „უნივერსალი“, თბილისი, 2012.
ტაო-კლარჯეთის, ლაზეთისა და აჭარის საკითხი 1812-1953 წლების საერთაშორისო ურთიერთობებში. გამომცემლობა ”მერიდიანი”, თბილისი, 2013
საქართველოს საზღვრები. 1917-1938. ნარკვევი. დოკუმენტები და მასალები. გამომცემლობა „მერიდიანი“, თბილისი, 2014.
1924 წლის ანტისაბჭოთა ეროვნული აჯანყება ზუგდიდის მაზრაში. ნარკვევი. დოკუმენტები და მასალები. გამომცემლობა "მერიდიანი", თბილისი, 2015
საქართველოს ისტორიული ტერიტორია რუსეთ-ოსმალეთის (თურქეთის) ომებსა და ზავებში (1695-1953). გამოსაცემად მოამზადეს: პროფესორმა ვახტანგ გურულმა და პროფესორმა ლევან ჯიქიამ. თბილისი 2015
საქართველოს სახელმწიფო საზღვრის ისტორია (1917-1957). გამოკვლევა. დოკუმენტები და მასალები. თბილისი, 2015 (თანაავტორები: სერგო ვარდოსანიძე, ვახტანგ გურული, კობა ხარაძე, მაკა კვარაცხელია)
1924 წლის ანტისაბჭოთა ეროვნული აჯანყება სენაკის მაზრაში. ნარკვევი, დოკუმენტები და მასალები. გამომცემლობა "უნივერსალი", თბილისი 2017.